
Text rozhodnutia
Súd: Krajský súd Košice Spisová značka: 2Sd/49/2015 Identifikačné číslo súdneho spisu: 7015201009 Dátum vydania rozhodnutia: 26. 07. 2016 Meno a priezvisko sudcu, VSÚ: JUDr. Eva Baranová ECLI: ECLI:SK:KSKE:2016:7015201009.1 Uznesenie Krajský súd v Košiciach v právnej veci navrhovateľa W. M., bývajúceho v N., K. XXXX/XX, právne zastúpeného advokátkou JUDr. Mariannou Lechmanovou, so sídlom Košice, Štúrova 20, proti odporcovi Sociálnej poisťovni, ústredie, Bratislava, Ul. 29. augusta 8, v konaní o zvýšenie invalidného dôchodku, takto r o z h o d o l : Konanie z a s t a v u j e . Navrhovateľovi p r i z n á v a právo na náhradu trov konania pozostávajúcu z trov právneho zastúpenia vo výške 262,-- eur, ktoré je povinný odporca zaplatiť na účet právneho zástupcu navrhovateľa do troch dní od právoplatnosti uznesenia. o d ô v o d n e n i e : Navrhovateľ návrhom zo dňa 28.08.2015 sa domáhal preskúmania zákonnosti rozhodnutia odporcu z 28.07.2015 č. XXX XXX XXXX X, ktorým odporca podľa § 37 zákona č. 100/1988 Zb. o sociálnom zabezpečení v znení neskorších predpisov a § 73 a § 112 ods.4 zákona č. 461/2003 Z.z. o sociálnom poistení v znení neskorších predpisov zamietol navrhovateľovu žiadosť o zvýšenie invalidného dôchodku. Odporca rozhodol na podklade posudku posudkového lekára sociálneho poistenia Sociálnej poisťovne, pobočky Košice zo dňa 29.06.2015, podľa ktorého bol navrhovateľ naďalej čiastočne invalidný podľa § 37 ods.3 písm.a) zákona č. 100/1988 Zb. v znení neskorších predpisov a naďalej invalidný podľa ustanovenia § 71 ods.1 zákona o sociálnom poistení s mierou poklesu schopností vykonávať zárobkovú činnosť 45 % v porovnaní so zdravou fyzickou osobou. Po podaní opravného prostriedku bol zdravotný stav navrhovateľa posudzovaný posudkovým lekárom sociálneho poistenia Sociálnej poisťovne, ústredie, pracovisko Košice, podľa ktorého je navrhovateľ naďalej čiastočne invalidný podľa § 37 ods.3 písm.a) zákona č. 100/1988 Zb. o sociálnom zabezpečení v znení neskorších predpisov, a od 10.06.2015 je invalidný podľa ustanovenia § 71 ods.1 zákona o sociálnom poistení s mierou poklesu schopností vykonávať zárobkovú činnosť 55 % v porovnaní so zdravou fyzickou osobou. V dôsledku zmeny posudkových záverov odporca 05.02.2016 vydal rozhodnutie, ktorým zrušil rozhodnutie odporcu zo dňa 29.07.2015 č. XXX XXX XXXX X o zamietnutí žiadosti o zvýšenie invalidného dôchodku, a súčasne navrhovateľovmu opravnému prostriedku vyhovel v celom rozsahu. Rozhodnutím zo 04.02.2016 č. XXX XXX XXXX X odporca rozhodol o priznaní invalidného dôchodku od 10.06.2015 v sume 203,90 eur mesačne. Navrhovateľ prostredníctvom svojho právneho zástupcu podaním z 05.05.2016 oznámil súdu, že svoj opravný prostriedok berie späť. Podľa § 250h ods.2 O.s.p. až do rozhodnutia súdu môže žalobca vziať žalobu späť; ak žalovanému medzitým vznikli trovy konania, rozhodne súd o ich náhrade. Podľa § 250d ods.3 O.s.p. súd uznesením konanie zastaví, ak žaloba bola vzatá späť (§ 250h ods.2). Pokiaľ v tretej hlave piatej časti O.s.p. nie je ustanovené inak, použije sa primerane ustanovenie druhej hlavy s výnimkou § 250a (§ 250l ods.2 O.s.p.). Podľa § 492 ods.1 zákona č. 162/2015 Z.z. (správny súdny poriadok) konania podľa tretej hlavy piatej časti Občianskeho súdneho poriadku začaté predo dňom nadobudnutia účinnosti tohto zákona sa dokončia podľa doterajších predpisov. Pretože navrhovateľ vzal svoj návrh späť, bolo potrebné konanie zastaviť podľa citovaných ustanovení Občianskeho súdneho poriadku. Návrh navrhovateľa bol podaný dôvodne, odporca po podaní opravného prostriedku v rámci autoremedúry zrušil napadnuté rozhodnutie a vydal nové rozhodnutie, ktorým návrhu navrhovateľa v celom rozsahu vyhovel. Z uvedených dôvodov súd priznal navrhovateľovi podľa § 146 ods.2 O.s.p. náhradu trov konania, ktoré pozostávajú z trov právneho zastúpenia, za 4 úkony právnej služby, a to prevzatie a príprava právneho zastúpenia a podanie návrhu na začatie konania v roku 2015, 2 x á 64,53 eur, porada s klientom v roku 2016 33,-- eur, späťvzatie návrhu na začatie konania v roku 2016 á 66,-- eur, 2 x paušálna náhrada á 8,39 eur a 2 x paušálna náhrada á 8,58 eur. Náhradu trov konania je odporca povinný zaplatiť na účet právneho zástupcu navrhovateľa vedený v U., a.s., pobočka Košice č. účtu: XXXXXXXXXX/XXXX do troch dní od právoplatnosti uznesenia. Poučenie: Proti tomuto uzneseniu je prípustné odvolanie v lehote 15 dní odo dňa jeho doručenia na Najvyšší súd Slovenskej republiky v Bratislave, prostredníctvom Krajského súdu v Košiciach, a to písomne v dvoch vyhotoveniach. V odvolaní sa má popri všeobecných náležitostiach (§ 42 ods.3) uviesť, proti ktorému rozhodnutiu smeruje, v akom rozsahu sa napáda, v čom sa toto rozhodnutie alebo postup súdu považuje za nesprávny, a čoho sa odvolateľ domáha.

